* **Koji poslovi se obavljaju u Ministarstvu civilnih poslova BiH?**

Ministarstvo civilnih poslova je nadležno za: poslove državljanstva, upis i evidenciju građana, zaštitu osobnih podataka, prijavljivanje prebivališta i boravišta, osobne isprave, putne isprave, deminiranje.

Također, nadležno je za obnašanje poslova i izvršavanje zadaća koje su u nadležnosti Bosne i Hercegovine a odnose se na utvrđivanje osnovnih principa koordiniranja aktivnosti, usklađivanja planova entitetskih tijela vlasti i definiranje strategije na međunarodnom planu u područjima: zdravstva i socijalne skrbi, mirovina, znanosti i obrazovanja, rada i zapošljavanja, kulture i sporta, geodetskim, geološkim i meteorološkim poslovima.

* **Koji dokumenti su potrebni za odricanje od državljanstva BiH?**

Osoba koja se odriče od državljanstva Bosne i Hercegovine, daje izjavu o odricanju osobno ili putem punomoćnika na pripremljenom obrascu kod Ministarstva civilnih poslova BiH u Sarajevu ili u diplomatsko konzularnim predstavništvima BiH – veleposlanstva i konzulati u inozemstvu.

Uz izjavu o odricanju obvezno se prilaže:

* Dokaz o posjedovanju državljanstva druge države (uvjerenje o državljanstvu), ili dokaz da je zagarantirano stjecanje državljanstva druge države (jamstvo);
* Prijava boravka ili prebivališta u inozemstvu ne starija od šest mjeseci;
* Izvod iz matične knjige rođenih u Bosni i Hercegovini – rodni list;
* Uvjerenje o državljanstvu BiH (ne starije od 6 mjeseci);
* Vjenčani list (za osobe koje su u braku);
* Presuda o razvodu braka (za osobe čiji je brak prestao razvodom);
* Ovjerena preslika u putovnici BiH (strana sa fotografijom ovjerena od nadležnog DKP, od javnog bilježnika, ili od strane nadležnog tijela u BiH) ili uvjerenje o neposjedovanju putovnice;
* Važeća osobna iskaznica izdana u BiH, ili uvjerenje o neposjedovanju osobne iskaznice;
* Uplatnica od 200 KM za osobe koja imaju, odnosno stječu državljanstvo država bivše SFRJ, a za osbe koje imaju, odnosno stječu državljanstvo drugih država, uplatnicu od 800 KM administrativne takse po predmetu. **Način uplate pojašnjava se prilikom davanja izjave o odricanju od državljanstva BiH.**

**Detaljne informacije o postupku ispisa iz državljanstva BiH možete pronaći na linku <http://mcp.gov.ba/Content/Read/odricanje-od-drzavljanstva>**

* **Što je potrebno za dobijanje službene putovnice?**
* Zahtjev za izdavanje službene vize određenoj osobi podnesen od strane nadležne institucije
* Preslika putnog naloga
* Poziv iz inozemstva (gdje putuje)
* Uplatnica na iznos od 10,00 KM, žiro-račun broj: 3380002210018390 – primatelj JRT – Trezor BiH, svrha: administrativna pristojba za izdavanje službene putovnice (ili produženje službene vize), vrsta prihoda: 722124, proračunska organizacija: 0701999“.
* **Kako da uplatim takse za izdavanje pomorske knjižice i vize na pomorsku knjižicu?**
* Uplatnica u iznosu od 50,00 KM
* Broj žiro računa: 3380002210018390
* Primatelj JRT-Trezor BiH
* Svrha: Izdavanje pomorske knjižice
* Vrsta prihoda: 722945
* Proračunska organizacija: 0701999
* Uplatnica u iznosu od 5,00 KM
* Broj žiro računa: 3380002210018390
* Primatelj: JRT-Trezor BiH
* Svrha: Administrativna pristojba za izdavanje pomorske knjižice
* Vrsta prihoda: 722123
* Proračunska organizacija: 0701999
* **Da li Ministarstvo može pomoći da odem na razmjenu studenata?**

Da. Ministarstvo sudjeluje u koordinaciji članstva Bosne i Hercegovine u dva programa studentske razmjene, CEEPUS i ERASMUS+. Programi nude brojne mogućnosti za naše studente, a detaljnije informacije možete pronaći na <http://mcp.gov.ba/Publication/Category/obrazovanje-projekti?category=7&sector=10>

Pomoć možete potražiti i od Državnog CEEPUS koordinatora BiH Branke Avdibegović telefon: +387 33 492 607; fax : +387 33 492 627 , kao i Kontakt točke u Bosni i Hercegovini za program Erasmus+ u području mladih Centra za omladinski razvoj „PRONI“ Brčko distrikt BiH <http://erasmusmladi.ba/>.

* **Koji poslovi se vrše u Sektoru za zdravstvo?**

Rad Sektora za zdravstvo organiziran je dva odsjeka - Odsjek za statističko analitičke poslove i izvješćivanje i Odsjek za europske integracije i međunarodnu suradnju.

U Odsjeku za statističko analitičke poslove i izvješćivanje vrše se poslovi koji se odnose na ostvarivanje osnovnih principa koordinacije aktivnosti i razmjene podataka sa domaćim i međunarodnim institucijama nadležnim za područje zdravstva, ažuriranje, verifikacija i obrada podataka za potrebe izvješćivanja na nacionalnoj i međunarodnoj razini u području zdravstva, razmjena podataka u području ovisnosti i drugih utjecaja sredine na zdravlje ljudi sa domaćim i međunarodnim institucijama nadležnim za područje ovisnosti i drugih utjecaja sredine na zdravlje ljudi, izrada i praćenje provođenja zakonskih i podzakonskih akata iz područja zdravstva, davanje inicijativa i prijedloga za unapređenje postojećih i donošenje novih propisa iz oblasti zdravstva, analiza i davanje inicijativa za unapređenje sustava financiranja u zdravstvu, priprema i praćenje implementacije međunarodnih sporazuma i konvencija o socijalnom/zdravstvenom osiguranju, izrada i održavanje nomenklature i protokola za razmjenu podataka sa domaćim i međunarodnim institucijama u području zdravstva, priprema stručnih analiza i prijedloga za unapređenje i uspješno funkcioniranje informacijskog sustava u zdravstvenom sektoru, razvoj instrumenata i mehanizama za prikupljanje i obradu podataka i sustava monitoringa i evaluacije zdravstvenih aktivnosti, politika i strategija u BiH, pružanje stručne potpore agencijama i stručnim tijelima u području zdravstva na entitetskoj i državnoj razini, provođenje stručnih istraživanja i davanje prijedloga za unapređenje kvalitete rada zdravstvenog sektora.

U Odsjeku za europske integracije i međunarodnu suradnju vrše se poslovi vezano uz suradnju i komunikaciju sa međunarodnim organizacijama i tijelima u području zdravstva i tijelima Europske unije, Ujedinjenih naroda i drugim međunarodnim organizacijama, a sukladno poduzetim obvezama Bosne i Hercegovine, praćenje i iniciranje realizacije europskih instrumenata i reformskih dokumenata iz područja zdravstva, iniciranje, praćenje primjene i realizacija međunarpdnih sporazuma i strateških dokumenata i predlaganje aktivnosti u vezi s tim, provođenje procedura za zaključivanje i izvršavanje međunarodnih ugovora u području zdravstva, te praćenje implementacije istih, sudjelovanje u pripremi, prihvatu/pristupanju, praćenju i izvješćivanju o primjeni međunarodnih konvencija i deklaracija, praćenje propisa, analiza stupnja usklađenosti relevantnog zakonodavstva u Bosni i Hercegovini sa propisima EU i sudjelovanje u pripremi zakona i drugih propisa u procesu usklađivanja sa pravnom stečevinom EU, te sudjelovanje u zajedničkim tijelima BiH i EU i priprema dokumente iz područja zdravstva za sastanke tih tijela, koordinacija sudjelovanja zastupnika Bosne i Hercegovine na relevantnim europskim i svjetskim skupovima i konferencijama, praćenje programa financijske pomoći Europske unije i drugih međunarodnih organizacija i donatora, iniciranje apliciranja za njih, planiranje i priprema projekata u području zdravstva koji se financiraju iz europskih fonda i fondova drugih međunarodnih organizacija, ažuriranje baze podataka o projektima iz područja zdravstva u Bosni i Hercegovini, pružanje stručne pomoći savjetodavnim i drugim tijelima u području zdravstva na razini Bosne i Hercegovine, koordinacija rada Regionalnog centra za suradnju i razvoj u mentalnom zdravlju u Jugoistočnoj Europi (JIE), ostvarivanje stalne komunikacije sa mrežom nacionalnih koordinatora za mentalno zdravlje zemalja JIE, te razvoj i održavanje partnerskih odnosa sa Svjetskom zdravstvenom organizacijom, Europskom komisijom, Regionalnim vijećem za suradnju i ostalim donatorima koji rade u području mentalnog zdravlja.

* **Kako se utvrđuje broj stranaca koji mogu dobiti radnu dozvolu u Bosni i Hercegovini?**

Na temelju Zakona o strancima i Zakona o Vijeću ministara Bosne i Hecegovine, na prijedlog Ministarstva civilnih poslova Bosne i Hercegovine, Vijeće ministara Bosne i Hercegovine svake godine donosi Odluku o utvrđivanju godišnje kvote radnih dozvola za zapošljavanje stranaca u Bosni i Hercegovini.

Odlukom za 2019. godinu utvrđeno je da ukupna godišnja kvota radnih dozvola za produženje i razinu zapošljavanje stranaca u Bosni i Hercegovini iznosi 1.570 radnih dozvola, od čega se na Federaciju Bosne i Hercegovine odnosi 880 radnih dozvola, Republiku Srpsku 600 radnih dozvola i Brčko distrikt Bosne i Hercegovine 90 radnih dozvola. Uvažavajući stanje na tržištu rada u Bosni i Hercegovini odlukom se ne utvrđuje broj radnih dozvola koje se mogu izdati za sezonsko zapošljavanje u Bosni i Hercegovini.

Odlukom se definira i broj stranaca po područjima koji mogu biti zaposleni u Bosni i Hercegovini, a podatke o broju produženih i izdanih radnih dozvola strancima prikuplja Agencija za rad i zapošljavanje Bosne i Hercegovine i dostavlja ih Ministarstvu civilnih poslova Bosne i Hercegovine kako bi bio izrađen godišnje izvješće i analize realizacije odluke u vezi zadovoljavanja potreba i praćenja tržišta rada.

* **Koji je temelj za dodjelu grant sredstava u području znanosti, kulture, sporta?**

Na temelju Zakona o Proračunu institucija Bosne i Hercegovine i međunarodnih obveza Bosne i Hercegovine Vijeće ministara Bosne i Hercegovine donosi odluku o kriterijima za dodjelu sredstava iz tekućih grantova. Ovom odlukom utvrđuju se kriteriji i druga pitanja vezana uz dodjelu sredstava. Ministarstvo civilnih poslova BiH putem javnog natječaja objavljuje postupak i način dodjele sredstva i poziva zainteresirane aplikante da prijave planirane projekte, a javni poziv objavljuje se u tri dnevna lista i na web stranici Ministarstva [www.mcp.gov.ba](http://www.mcp.gov.ba) .

Ministar civilnih poslova rješenjem imenuje Povjerenstvo za razmatranje primljenih projekata na temelju objavljenih javnih natječaja za tekuće grantove, koja je dužna izvršiti provjeru kompletnosti dokumentacije, za projekte koji su ispunili administrativne kriterije izvršiti evaluaciju i sačiniti prijedlog za dodjelu sredstava. Prijedlog Povjerenstva ministar civilnih poslova upućuje Vijeću ministara Bosne i Hercegovine koje donosi Odluku o dodjeli sredstava.

* **Postoji li Registar sportskih organizacija u Bosni i Hercegovini?**

Pravilnik o vođenju registra pravnih i fizičkih osoba u području sporta na razini Bosne i Hercegovine stupio je na snagu 2017. godini i sportski subjekti, koji su sukladni Pravilniku u obvezi uvođenja u Registar kod Ministarstva civilnih poslova Bosne i Hercegovine treba da podnesu zahtjev za reistraciju.

Pravilnikom o vođenju Registra pravnih i fizičkih osoba u području sporta na razini Bosne i Hercegovine propisuje se oblik i sadržaj Registra, način vođenja i uvođenja u Registar, te se određuje koje sportske organizacije će biti upisane u isti.

 Zahtjev za upis u Registar sportskih organizacija na razini BiH je neophodno podnijeti u što kraćem roku, a Pravilnik o vođenju registra pravnih i fizičkih osoba u području sporta na razini Bosne i Hercegovine i Zahtjev za uvođenje u Registar su objavljeni na zvaničnoj stranici Ministarstva civilnih poslova Bosne i Hercegovine <http://mcp.gov.ba/Content/Read/sport-dokumenti>

* **Koji poslovi se vrše u Sektoru za geodetske, geološke i meteorološke poslove?**

U Sektoru za geodetske, geološke i meteorološke poslove vrše se poslovi:

- pripremanje i izvršavanje propisa; poslovi i zadaće koje su u nadležnosti Bosne i Hercegovine i koji se odnose se na utvrđivanje osnovnih principa koordinacije aktivnosti;

- usklađivanja planova entitetskih tijela vlasti i definiranje strategije na međunarodnom planu u područjima geodetske djelatnosti, uključujući suradnju iz ovoga područja sa Internacionalnom unijom za geodeziju i geofiziku (IUGG) kao i sa ostalim svjetskim asocijacijama iz ovoga područja;

- sudjeluje u pripremanju i izvršavanju međunarodnih sporazuma iz ovoga područja;

- poslovi koji se odnose na osnovne geodetske radove i kartografiju od značaja za Bosnu i Hercegovinu, geološke djelatnosti uključujući suradnju sa Svjetskom geološkom asocijacijom (IUGS) kao i sa ostalim svjetskim asocijacijama iz ovoga područja,

- sudjeluje u pripremanju i izvršavanju međunarodnih sporazuma iz ovoga područja,

- poslovi koji se odnose na koordinaciju izrade inžinjerskogeološke karte BiH i hidrogeološke karte BiH, te meteorološke djelatnosti uključujući suradnju sa Svjetskom meteorološkom organizacijom (WMO) kao i sa ostalim svjetskim asocijacijama iz ovoga područja;

- sudjeluje u pripremanju i izvršavanju međunarodnih sporazuma iz ovoga područja.